Pravin 'nie rassisties' toe hy Transnet-hoë afdank | Netwerk24
Deur Sibongile Khumalo 10 September 2018 17:45
Pravin Gordhan, minister van openbare ondernemings, het billik opgetree toe hy Seth Radebe as direkteur van Transnet afgedank het, het die Noord-Gautengse hooggeregshof Maandag gehoor.
Radebe probeer om weer as Transnet-direkteur aangestel te word, en hy beweer Gordhan se besluit was rasgemotiveerd.
Hy is uit die direksie geskop ná die bekendmaking van 'n verslag met besonderhede oor korrupsie en ongerymdhede met die kontrak van R54 miljard in 2014 om 1 064 lokomotiewe te koop. Radebe het nie teen sekere Transnet-bestuurslede opgetree wat in die regsfirma Werksmans se forensiese verslag genoem is nie.
Adv. Nazeer Cassim, vir Gordhan, het aan die hof gesê daar was goeie redes vir Radebe se afdanking en dat die verwydering van die ou Transnet-direksie bedoel was om die uitvloei van hulpbronne te keer.
"Daar is niks wat wys Gordhan het rassisties opgetree nie, dit is nonsens," het Cassim gesê.
Cassim sê die bewering oor rassisme is 'n "maklike antwoord wat in die land se huidige klimaat algemeen gebruik word".